Mathieu Garon

Mathieu Garon (* 9. január, 1978, Chandler, Quebec, Kanada) je bývalý kanadský profesionálny hokejový brankár. Preslávil sa najmä svojim pôsobením v National Hockey League v tímoch Edmonton Oilers či Tampa Bay Lightning.

Kariéra 
Mathieu Garon hokejovo vyrastal v kanadskej provincii Quebec. V roku 1998 reprezentoval Kanadu na Majstrovstvá sveta juniorov, kde však medailu nezískal. Zasiahol do piatich zápasov.

Pre National Hockey League bol vychovávaný tímom Montreal Canadiens, ktorý ho draftoval v roku 1998 v 2. kole z celkového 44. miesta.

V úlohe prvého brankára pôsobil v troch tímoch. V sezóne 2005/06 v drese Los Angeles Kings (63 zápasov, 89,4 % úspešnosť zákrokov), v sezóne 2007/08 v drese Edmonton Oilers (47 zápasov, 91,3% úspešnosť zákrokov) a v sezóne 2011/12 v drese Tampa Bay Lightning (48 zápasov, 90,1% úspešnosť zákrokov). Väčšinu kariéry však pôsobil ako náhradný (druhý) brankár a to najmä kvôli nevyrovnanosti jeho výkonov.

Jeho najväčším úspechom sa stalo víťazstvo Stanleyho pohára s tímom Pittsburgh Penguins v roku 2009. Pritom v základnej časti nastúpil v drese Penguins iba v 4 zápasoch a vo vyraďovacích bojoch len v jednom.

Z jeho reprezentačnej kariéry vyniká najmä striebro z Majstrovstiev sveta v ľadovom hokeji v roku 2008. Paradoxne, zastával pozíciu brankárskej trojky a neodchytal ani jeden zápas.

Celkovo v NHL hral v šiestich tímoch, odchytal 341 zápasov, vyhral 144 a celkovo si udržal kariérnu % úspešnosť zákrokov 90,3%.

Kariéru ukončil v roku 2014, keď svoju poslednú sezónu strávil v tíme Avangard Omsk v ruskej Kontinentálnej hokejovej lige.

Referencie

Iné projekty 

Kanadskí hokejoví brankári
Brankári Montreal Canadiens
Brankári Los Angeles Kings
Brankári Edmonton Oilers
Brankári Pittsburgh Penguins
Víťazi Stanleyho pohára
Brankári Columbus Blue Jackets
Brankári Tampa Bay Lightning
Hráči Avangard Omsk
Hráči Hamilton Bulldogs
Hokejisti draftovaní klubom Montreal Canadiens
Účastníci MS v hokeji 2008
Osobnosti z Quebecu